Christiane Schaumburg-Müller

Christiane Schaumburg-Müller (født den 26. januar 1982) er en dansk tv-vært, skuespiller, danser og iværksætter.

Startende ud som danser i musikvideoer som C21s "Tell Me Why" (2004) og Nik & Jays "Boing" (2006), fik hun sin debut som skuespiller i TV3s dramaserie 2900 Happiness (2007-2009), og har siden medvirket i film som Over kanten (2012) og Den skaldede frisør (2012).

Udover dette har hun optrådt som vært for adskillige programmer, såsom Boogie (2008), Zulu Kvæg-ræs (2010), Weekend Weekend (2011), Den vildeste danser (2020) og Vild med dans (2010-2012 og 2018-2021).

Schaumburg-Müller er udover dette også iværksætter og står bl.a. bag magasinet ChriChri (og dets tilhørende onlineunivers og forlag), hudplejeserien til børn "Lille Kanin", samt stentøjsserien RAW i samarbejde med AIDA.

Opvækst 
Schaumburg-Müller blev født den 26. januar 1982 på Frederiksberg, København, som datter af Peter Schaumburg-Müller, højesteretsadvokat, og Birthe Schaumburg-Müller, gymnasielærer. Hun har også en storesøster, Rikke-Julie Schaumburg-Müller (f. 1977), og to halvsøskende fra sin fars andet ægteskab. Schaumburg-Müllers forældre blev skilt, da hun var ét år gammel. Schaumburg-Müller er bachelor i fransk og kommunikation fra Copenhagen Business School.

Som 5-årig begyndte Schaumburg-Müller til dans på Britt Bendixens danseskole Pejsegården, i Brønshøj, hvor hun som 9-årig fik undervisning i hiphop, jazzballet og funk. Hun fortsatte sin dansekarriere op igennem hendes teenage- og ungdomsår, mens hun gik i folkeskole og på gymnasiet. I perioden fra hun var 15 til 25 år optrådte hun som danser i flere musikvideoer, heriblandt i Hit'n'Hides "Space Invaders" (1998), Infernals "From Paris to Berlin" (2004), C21s "Tell Me Why" (2004), Nik & Jays "Boing" (2006) og Joey Moes "Flip It (Like A DJ)" (2007). I samme periode optrådte hun også i turnés for bands og store tv-shows for Nik & Jay, Den Gale Pose, Hampenberg, svenske Dr. Alban, tyske Snap!, DJ Alligator, Venga Boys og C21.

Privat 
Schaumburg-Müller indledte et forhold med den dansk-irske musiker og rapper, Liam O'Connor, også kendt som L.O.C, i 2008 efter at været venner siden 1998, hvor de mødtes i forbindelse med L.O.Cs optræden på Roskilde Festival, hvor Schaumburg-Müller medvirkede som danser. I 2009 bekendtgjorde parret at de skulle giftes, men forlovelsen blev ophævet i 2010, hvor parret gik fra hinanden. I 2011 fandt parret sammen igen, og offentliggjorde samme år, at de var blevet forlovet igen. Schaumburg-Müller og O'Connor blev gift den 22. december 2012 på Valdemar Slot. I juni 2015 offentliggjorde parret dog deres skilsmisse efter tre års ægteskab. I maj 2016 bekendtgjorde parret at de atter havde fundet sammen, og at de ventede deres første barn. Deres søn, Constantin, blev født den 25. september 2016. I oktober 2019 bekendtgjorde parret at de var gået fra hinanden.

I januar 2020 offentliggjorde Schaumburg-Müller at hun havde indledt et forhold med forretningsmand og milliardær, Daniel Åxman. De blev gift i 2023.

Filmografi

Tv-serie 
 2900 Happiness (2007-2009) – Mercedes von Bech
 Live fra Bremen (2010-2012)

Værtsjob 
 Boogie (2008) – Værtinde
 Zulu Kvæg-ræs (2010) – Værtinde
 Vild Med Dans (2010-2012, og fra 2018-2021) – Værtinde m. Claus Elming og senere Sarah Grünewald
 Danmarks Næste Topmodel 2 (2011) – Dommer m. Caroline Fleming.
 Weekend Weekend (2011) Værtinde
 Popstars (2014) - Dommer m. Søren Rasted og Medina

Musikvideoer 

 Hit'n'Hide – "Spaceinvaders" (1998)
 Crispy – "In & Out" (2000)
 C21 – "Tell Me Why" (2004)
 Infernal – "From Paris To Berlin" (2004)
 Nik & Jay – "Boing" (2006)
 Joey Moe – "Flip It (Like A DJ)" (2007)
 Pede B featuring Per Vers – "Superstar" (2008)

Andet 

 Stjernerne på slottet (2010)
 UPS! Det er live (2010)
 Natholdet (Medvært) (2011 og 2012)

Referencer

Eksterne henvisninger 
 

Personer fra Frederiksberg
Tv-skuespillere fra Danmark
Ansatte ved TV 2
Alumni fra Copenhagen Business School